**KOŠARKARSKA ZVEZA SLOVENIJE**

**Združenje ženskih košarkarskih klubov**

**POSLOVNIK**

**ZDRUŽENJA ŽENSKIH KOŠARKARSKIH KLUBOV**

1. člen

S tem poslovnikom se podrobneje urejajo vsa poslovniška vprašanja delovanja Združenja ženskih klubov, v nadaljnjem besedilu: Združenje, zlasti pa: način sklicevanja, ugotavljanje sklepčnosti, rok za dostavo gradiv, način vodenje skupnih zasedanj, način glasovanja, sprejemanje sklepov, način obveščanja članov Združenja in druge zadeve.

2. člen

V Združenje so vključena vsa registrirana športna društva, ki v tekoči sezoni v uradnih tekmovanjih ženskih kategorij KZS nastopajo z najmanj petimi starostnimi kategorijami.

Sestava Združenja se ugotavlja vsako leto najkasneje 20 dni pred začetkom nove tekmovalne sezone in s tem sestavi Združenje za novo tekmovalno sezono.

Vsi člani Združenja so dolžni sodelovati pri delu Združenja in so upravičeni do popolnega obveščanja o delu organov Združenja.

Na zasedanju Združenja lahko sodeluje več predstavnikov posameznega člana, pravico glasovanja pa ima samo pooblaščeni predstavnik člana Združenja.

Vsa preostala športna društva, ki v tekoči sezoni v uradnih tekmovanjih ženskih kategorij KZS nastopajo z manj kot dvema ekipama (prvi odstavek 2. člena) so pridruženi člani Združenja.

Vsi pridruženi člani Združenja lahko sodelujejo pri delu Združenja in so upravičeni do popolnega obveščanja o delu organov Združenja.

Na zasedanju Združenja lahko sodeluje več predstavnikov pridruženega člana Združenja, vendar nimajo pravice glasovanja.

3. člen

Pristojnosti in naloge Združenja določa statut Košarkarske zveze Slovenije.

4. člen

Združenje predstavlja in vodi predsednik Združenja. Predsednika Združenja izvolijo člani Združenja. Mandat predsednika Združenja traja dve leti. Predsednik Združenja je lahko izvoljen večkrat zapored. Predsednik Združenja zastopa Združenje v Izvršnem odboru KZS.

5. člen

Združenje deluje s sklicevanjem skupnih zasedanj in s sklicevanjem korespondenčnih sej. Seje sklicuje predsednik Združenja na lastno pobudo, na pobudo KZS ali na pobudo tretjine članov Združenja.

Če predsednik Združenja ne skliče zasedanja Združenja v roku 14 dni po prejemu pobude, lahko zasedanje Združenja skliče predlagatelj pobude.

Zasedanja Združenja morajo biti najmanj štirikrat letno.

6. člen

Gradivo za skupno zasedanje Združenja pripravi sekretar ali predsednik Združenja. Za distribucijo gradiv, vabil, zapisnikov in drugih materialov poskrbi strokovna služba KZS. Vsak član in vsak pridruženi član Združenja ima pravico predlagati točko dnevnega reda skupnega zasedanja Združenja. Za predlagano točko dnevnega reda mora pripraviti ustrezno gradivo ter poskrbeti, da se gradivo dostavi predsedniku Združenja, ki ga preko strokovne službe KZS posreduje vsem članom in pridruženim članom Združenja.

Vsak član in vsak pridruženi član Združenja ima tudi pravico, da pripravi ustrezno gradivo na že predlagane točke dnevnega reda skupnega zasedanja Združenja ter poskrbi, da se gradivo preko strokovne službe KZS posreduje vsem članom in pridruženim članom Združenja.

7. člen

Zasedanje je sklepčno, če seji prisostvuje najmanj 5 članov Združenja. Sklepi zasedanja Združenja so sprejeti, če zanje glasuje večina na zasedanju prisotnih predstavnikov članov Združenja.

8. člen

Zasedanje Združenja odpre in vodi predsednik Združenja. Ob njegovi odsotnosti zasedanje vodi

najstarejši predstavnik članov Združenja. Predsedujoči najprej predlaga v sprejem dnevni red. Na vsakem zasedanju Združenja mora dnevni red vsebovati točko: »Potrditev sklepov prejšnje seje ». Seja lahko poteka samo po sprejetem predlaganem dnevnem redu.

9. člen

Vsi predstavniki članov in pridruženih članov Združenja lahko sodelujejo pri delu zasedanja Združenja z razpravo in predlaganjem sklepov.

Vsak predstavnik člana Združenja lahko zahteva, da se o njegovih predlogih glasuje. Po zaključku razprave, mora predsedujoči zasedanja Združenja pred glasovanjem jasno povedati predlog sklepa o katerem se glasuje. O predlogih iz razprave se glasuje po vrstnem redu predlaganja. Predsedujoči najprej vpraša kdo je ZA in nato kdo je PROTI. Po zaključku glasovanja jasno pove rezultate glasovanja.

10. člen

O poteku zasedanja Združenja se piše zapis, ki vsebuje naslednje podatke: o sklicu seje in dnevnem redu, prisotne, sklepe zasedanja in podpis predsedujočega.

Zapis mora biti poslan vsem članom in pridruženim članom Združenja ter generalnemu sekretarju KZS, najkasneje deset dni od dneva zasedanja.

11. člen

Glasovanje praviloma poteka javno, z dvigovanjem rok. Vsak predstavnik člana Združenja lahko zahteva, da se o določeni zahtevi glasuje tajno. Odločitev o tem predlogu se sprejema samo z javnim glasovanjem. Tajno glasovanje poteka z glasovalnimi lističi, na katerih morata biti napisani besedi ZA in PROTI. Glasovanje vodi predsedujoči zasedanja Združenja.

12. člen

Zaradi lažjega in hitrejšega delovanja Združenja lahko predsednik skliče tudi korespondenčno sejo preko elektronske pošte. Sklepi korespondenčne seje Združenja so sprejeti, če v roku predvidenem za glasovanje zanje glasuje večina predstavnikov članov Združenja.

13. člen

V času med dvema zasedanjema Združenja pripravlja in obravnava gradivo delovno telo, sekretar oziroma predsednik Združenja.

14. člen

Projektno skupino trenerjev Združenja sestavljajo: Predsednik Združenja, trije trenerji članskih ekip in trije trenerji ekip mlajših starostnih kategorij. Predstavnik Projektne skupine trenerjev Združenja predstavlja Združenje v Strokovnem svetu KZS.

15. člen

Sredstva iz naslova sponzorstva in donacij Združenju ter iz denarnih kazni in obveznosti članov

Združenja se stekajo na posebnem podračunu Transakcijskega računa KZS.

Tako pridobljena sredstva se porabijo za delovanje Združenja, o čemer se sklepa na zasedanju Združenja.

16. člen

Ta poslovnik je bil sprejet na skupnem zasedanju Združenja, dne 11.2.2014 in stopi v veljavo z dnem 22.4.2014, ko ga je potrdil Izvršni odbor KZS.

V Ljubljani, 22.4.2014

Predsednik Združenja ženskih klubov:

Živa Kolman